ความภูมิใจ
โดย...ทีมข่าวการเงินโพสต์ทูเดย์
14 ก.ย. 2558

โดย...ทีมข่าวการเงินโพสต์ทูเดย์
“ชัยวัฒน์ อุทัยวรรณ์” ประธานธนาคารอิสลามแห่งประเทศไทย (ไอแบงก์) ออกอาการภูมิใจกับผลงานครบรอบ 1 ปีที่เข้ามาฟื้นฟูกิจการ ถึงแม้ว่าวันนี้ยังไม่ได้สรุปว่าไอแบงก์จะหลุดพ้นวิบากกรรมบ่วงหนี้หรือหาพันธมิตรใหม่ได้หรือไม่ 
“ความสุขใจผู้ชายอายุ 62 ที่ได้มาทำแผนฟื้นฟูไอแบงก์ ผมบอกได้ว่าตลอดที่นั่งเป็นประธานไอแบงก์มา 1 ปี ได้เงินเดือน 2 หมื่นบาท ไปเดินสายตรวจเยี่ยมพบปะลูกค้าชายแดนใต้ ก็ได้เบี้ยเลี้ยง 500 บาท ก็ประกาศที่นี้ว่าไม่เคยที่จะเบิกเบี้ยเลี้ยงอื่นๆ เลย จริงๆ ผมแค่ไปสอนหนังสือ 1 ชั่วโมง เดี๋ยวก็ได้แล้ว 1-1.5 หมื่นบาท” ชัยวัฒน์ กล่าว
ตบท้ายเชื่อมั่นด้วยประสบการณ์การทำงานแบงก์มากว่า 40 ปี ผ่านการทำงานแบงก์ต่างๆ มา 10 แบงก์ ตั้งแต่หนุ่มจนอายุปูนนี้ ยังไงก็เชื่อว่า “ไอแบงก์” ไปรอด
ถามว่าจะจัดการกับผู้บริหารไอแบงก์เก่าที่ทุจริตปล่อยกู้สร้างความเสียหายยังไง ชัยวัฒน์ออกตัวว่า อย่าให้ไปรบกับเขาเลย ไม่อยากเจอฟ้องหมิ่นประมาท ผมน่ะเป็นนายแบงก์นะ ไม่ใช่ดีเอสไอ หรือ ป.ป.ช.
แต่เรื่องหนี้เก่าน่ะจะตามเก็บให้ครบทุกเม็ด ใครจะหัวยุ่งกระเซิงอย่างไร ก็ไม่ยอมแฮร์คัตให้หรอกนะจะบอกให้